[{"text_idx": "#000002", "text": "Iazko ikasturtean Gipuzkoako Ikastola, Kristau Eskola zein Eskola Publikoko bina ikastetxetan fiskalitatea lantzeko unitate didaktikoa landu zuten proba pilotu gisa. Ikastetxeok esperientziaren balorazio \u201coso ona\u201d egin zuten, eta datozen ikasturteetan proiektuarekin aurrera egiteko nahia azaldu zuten. Horien artean izan zen On\u0303atiko Txantxiku ikastola, eta unitate didaktikoaren diseinuan ere hartu zuten parte."}, {"text_idx": "#000004", "text": "Zergen eta zerbitzu publikoen inguruan ikasleen kontzientziazio maila areagotzeko helburuz abiatu dute ekimena, Gipuzkoako Diputazioko Ogasun departamenduaren laguntzaz. Besteak beste, zergak zer diren eta nola kalkulatzen diren ezagutuko dute ikasleek. Era berean, zergen ordainketatik eratorritako zerbitzuak zeintzuk diren ere ikasiko dute, baita iruzur fiskala zer den eta zein eragin dituen ere. Altubek azken alor hau ezagutzea \u201cezinbestekoa\u201d dela azpimarratu du."}, {"text_idx": "#000006", "text": "Eskoletan zegoen \u201chutsuneari\u201d erantzuteko sortu zuten unitate didaktikoa, \u201cgaiari buruzko hausnarketa bultzatu nahi genuen ikasleengan\u201d dio Esnaolak. Izan ere, sentsibilizazioarekin, etorkizuneko gizarteko iruzurraren arazoa sustraietatik moztea espero dute."}, {"text_idx": "#000007", "text": "Esnaolak aitortu du, oraingoz unitate didaktikoa baino ez den arren, gaia curriculumean txertatzea gustatuko litzaiekeela, baina erabaki hori hezkuntza komunitatearen esku utzi behar dela."}]